দিঘায় যাওয়ার পথে জমজমাট নাটক। বেড়াতে যাচ্ছিলেন এক ব্যবসায়ী। সঙ্গে নতুন বন্ধুর দল। কিন্তু মাঝপথে তারা জানাল, তারা কিডন্যাপ করেছে তাঁকে! শেষ পর্যন্ত ব্যবসায়ীর তৎপরতায় পুলিশের হাতে গ্রেফতার হল কিডন্যাপাররা। মাঝ রাস্তার নাটক ঘিরে ছড়াল চাঞ্চল্য।

এই বিষয়ে অন্যান্য খবর

বৃষ্টি, নেশায় উত্তাল মন্দারমণি! ঘটল চরম বিপর্যয়


ঘটনাটি ঘটেছে দিঘা নন্দকুমার ১১৬ বি জাতীয় সড়কে ইরিঞ্চি ব্রিজের কাছে। রীতিমতো ফিলমি কায়দায় কলকাতার বরানগরের শেখ সৈয়দ হোসেন নামের কোটিপতি ব্যবসায়ীর সঙ্গে বন্ধুত্ব পাতিয়ে তাঁকে নিয়ে দিঘা যাওয়ার ছক কষে দুষ্কৃতীরা। দিঘা যাওয়ার সময় ওই ব্যবসায়ীর মাথায় আগ্নেয়াস্ত্র ঠেকিয়ে তাঁকে অপহরণ করার কথা জানায় তারা। সেই সঙ্গে ব্যবসায়ীর বাড়িতে ফোন করে কোটি টাকা মুক্তিপণ চাওয়া হয়।
এর পরেই অ্যান্টি ক্লাইম্যাক্স। দিঘা যাওয়ার পথে কোনও ক্রমে চলন্ত গাড়ি থেকে ঝাঁপ দেন ওই ব্যবসায়ী। সামনেই ছিল টহলদার পুলিশ। ঘটনাটি তাদের নজরে পড়তেই পালাতে চেষ্টা করে গাড়ি দু’টি। মারিশদা থানার পুলিশ গাড়ি দুটির পেছন ধাওয়া করে ওই ৬ সন্দেহভাজন কিডন্যাপারকে পাকড়াও করে জিজ্ঞাসাবাদ শুরু করেছে। গুরুতর আহত অবস্থায় সৈয়দ হোসেনকে হেঁড়িয়া হাসপাতালে ভর্তি করা হয়েছে। 
সৈয়দ বাবু কলকাতার বরানগরের ব্যবসায়ী হলেও তিনি আদতে বাংলাদেশের নারায়ণগঞ্জ জেলার নরসিংহপুরের বাসিন্দা। তিনি সোনার কারবার-সহ একাধিক ব্যবসার সঙ্গে যুক্ত। পুলিশকে সৈয়দ জানিয়েছেন, বেশ কিছুদিন আগেই ব্যবসায়িক সূত্রে কয়েকজন যুবকের সঙ্গে তাঁর পরিচয় হয়। তাঁদের উৎসাহেই শনিবার রাতে কলকাতা থেকে ২টি প্রাইভেট গাড়ি নিয়ে দিঘা রওনা দেন তাঁরা।
পথে নন্দকুমারে গাড়ি থামিয়ে বেশ কিছুসময় মদ্যপান করে সকলে। ব্যবসায়ীর দাবি, এর পর গাড়িতে থাকা দুই যুবক তাঁর মাথায় আগ্নেয়াস্ত্র ঠেকিয়ে বাড়িতে ফোন করতে বলে। জানানো হয় তাঁকে অপহরণ করা হয়েছে। এবং মুক্তিপণ বাবদ ১ কোটি দিতে হবে।
বিপদ বুঝে চুপ থাকলেও পথে হেড়িয়ার ইরিঞ্চি ব্রিজের কাছে একাধিক বাম্পার থাকায় গাড়ি গতি কমলেই তিনি ঝাঁপ দেন।  
টহলরত পুলিশরা দেখতে পায়, গাড়ি থেকে একজন ঝাঁপ দিয়েছে, আর দুটি গাড়ি দ্রুত ছুটে পালাচ্ছে। পুলিশ ওই ব্যক্তিকে উদ্ধার করে ও গাড়ি দুটির পিছু ধাওয়া করে ৬ জনকে গ্রেফতার করে। প্রকৃত ঘটনা জানতে অভিযুক্তদের জিজ্ঞাসাবাদ শুরু করেছে পুলিশ।